Title: ประกาศกรมสรรพสามิต เรื่อง หลักเกณฑ์ วิธีการ และเงื่อนไขในการชำระเงินค่าธรรมเนียมใบอนุญาตขายสุรา ยาสูบ และไพ่ ผ่านธนาคาร พ.ศ. 2547

ประกาศกรมสรรพสามิต

ประกาศกรมสรรพสามิต
เรื่อง
หลักเกณฑ์ วิธีการ และเงื่อนไขในการชำระเงินค่าธรรมเนียม
ใบอนุญาตขายสุรา
ยาสูบ และไพ่ ผ่านธนาคาร
พ.ศ.
๒๕๔๗[๑]

เพื่อเป็นการอำนวยความสะดวกแก่ผู้ขอใบอนุญาตขายสุราประเภทที่
๓ และประเภทที่ ๔ ตามพระราชบัญญัติสุรา พ.ศ. ๒๔๙๓ ใบอนุญาตขายยาสูบ ประเภทที่ ๒ ชนิดยาเส้น
ประเภทที่ ๓ ชนิดบุหรี่ซิกาแรต ยาเส้นปรุง และซิการ์ ตามพระราชบัญญัติยาสูบ พ.ศ. ๒๕๐๙
และใบอนุญาตขายไพ่ประเภทขายปลีก ตามพระราชบัญญัติไพ่ พุทธศักราช ๒๔๘๖ ในการรับชำระเงินค่าธรรมเนียมใบอนุญาตประเภทต่าง
ๆ ให้แก่กรมสรรพสามิต โดยผ่านธนาคาร กรมสรรพสามิตจึงกำหนดหลักเกณฑ์ วิธีการ และเงื่อนไขในการชำระเงินค่าธรรมเนียมใบอนุญาตขายสุรา
ยาสูบ และไพ่ผ่านธนาคารไว้ ดังต่อไปนี้

ข้อ ๑  สถานที่รับแบบการขอใบอนุญาตขายสุรา ยาสูบ และไพ่
(สยพ. ๑) และรับชำระเงินค่าธรรมเนียมใบอนุญาตขายสุรา ยาสูบ และไพ่ ได้แก่ ธนาคารที่มีการลงนามในบันทึกข้อตกลงขอใช้บริการรับชำระเงินค่าธรรมเนียมใบอนุญาตขายสุรา
ค่าธรรมเนียมใบอนุญาตขายยาสูบ และค่าธรรมเนียมใบอนุญาตขายไพ่ กับกรมสรรพสามิต คือ ธนาคารกรุงไทย
จำกัด (มหาชน) และสำนักงานสาขาของธนาคารกรุงไทย จำกัด (มหาชน) ทุกสาขา ธนาคารกสิกรไทย
จำกัด (มหาชน) และสำนักงานสาขาของธนาคารกสิกรไทย จำกัด (มหาชน) ทุกสาขา

ข้อ ๒  ให้ผู้ขอใบอนุญาตขายสุรา ยาสูบ และไพ่ ชำระเงินค่าธรรมเนียมใบอนุญาตขายสุรา
ยาสูบ และไพ่ ผ่านธนาคารปฏิบัติ ดังนี้
๒.๑ นำแบบการขอใบอนุญาตขายสุรา ยาสูบ และไพ่ (สยพ.
๑) ที่กรมสรรพสามิตส่งให้ไปติดต่อธนาคารที่ได้ประกาศตามข้อ ๑
๒.๒
ชำระเงินค่าธรรมเนียมใบอนุญาตตามจำนวนเงินที่ระบุไว้ในแบบการขอใบอนุญาตขายสุรา ยาสูบ
และไพ่ (สยพ. ๑) พร้อมกับชำระค่าธรรมเนียมการให้บริการของธนาคาร

ข้อ ๓  ประกาศนี้ใช้บังคับตั้งแต่วันที่ ๒๔ พฤศจิกายน
๒๕๔๗ เป็นต้นไป

ประกาศ
ณ วันที่ ๗ ธันวาคม พ.ศ. ๒๕๔๗
พาเกียรติ
 สมานบุตร
รองอธิบดี
รักษาการในตำแหน่ง
ที่ปรึกษาด้านการพัฒนาและบริหารการจัดเก็บภาษี
ปฏิบัติราชการแทน
อธิบดีกรมสรรพสามิต

[เอกสารแนบท้าย]

๑. แบบการขอใบอนุญาต

(ดูข้อมูลจากภาพกฎหมาย)

วฤษาย์/ผู้จัดทำ
๑๗
พฤศจิกายน ๒๕๕๒

[๑]
ราชกิจจานุเบกษา เล่ม ๑๒๒/ตอนที่ ๒๐ง/หน้า ๘/๑๐ มีนาคม ๒๕๔๘